หุ้นแกร่งเมินกองทุนพยุง
โต้งคุยผู้ลงขันแล้วพร้อมใช้ยามวิกฤตวอลุมบางส่อลดลง
21 มิ.ย. 2555

โต้งคุยผู้ลงขันแล้วพร้อมใช้ยามวิกฤตวอลุมบางส่อลดลง
ตลาดหลักทรัพย์“โต้ง” ประสานเสียงยังไม่ถึงเวลาใช้กองทุนพยุงหุ้น เตรียมพร้อมไว้ใช้ยามวิกฤตหนักเกินคาด
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย เปิดเผยว่า สถานการณ์ตลาดหุ้นไทยขณะนี้ยังไม่มีความจำเป็นต้องจัดตั้งกองทุนพยุงหุ้น เพราะดัชนีหุ้นตลาดหลักทรัพย์ยืนเหนือกว่า 1,100 จุดได้
“ผมยังตอบไม่ได้ว่าควรจะจัดตั้งกองทุนพยุงหุ้นเมื่อใด ขึ้นอยู่กับสถานการณ์และความรุนแรง ต้องติดตามสถานการณ์อย่างใกล้ชิด และแต่ละประเทศจะมีมาตรการดูแลอยู่แล้ว” นายจรัมพร กล่าว 
อย่างไรก็ตาม การจัดตั้งกองทุนพยุงหุ้นก็สามารถทำได้เมื่อมีความจำเป็น และเชื่อว่าจะจัดตั้งได้ในเวลาอันสั้น เพราะรัฐบาลได้ให้มีการศึกษาเตรียมความพร้อมไว้แล้วเพื่อรับมือหากวิกฤตหนี้ในยุโรปรุนแรงมากขึ้น ซึ่งจะไม่เหมือนในอดีตที่ต้องใช้เวลานาน เนื่องจากไม่ได้เตรียมตัวล่วงหน้าไว้ก่อน 
ทางด้านนายกิตติรัตน์ ณ ระนอง รองนายกรัฐมนตรีและ รมว.คลัง กล่าวว่า ขณะนี้ได้มีการหารือกับสถาบันการเงินและบริษัทหลักทรัพย์ที่เคยนำเงินร่วมลงทุนในกองทุนพยุงหุ้น เมื่อสมัยที่ตนเคยเป็นผู้จัดการตลาดหลักทรัพย์เมื่อปี 2545-2546 แล้ว 
ทั้งนี้ เพื่อเตรียมตัวตั้งรับกับสถานการณ์ไว้ก่อนหากวิกฤตยุโรปมีความรุนแรงเกินกว่าที่หลายฝ่ายคาดการณ์ ก็สามารถจัดตั้งกองทุนพยุงหุ้นได้เร็วโดยใช้เวลาไม่กี่วัน มองว่าเอกชนมีความคล่องตัวในการดำเนินงานมากกว่ารัฐ
“เราไม่อยากให้โฟกัสไปว่าที่ต้องตั้งกองทุนพยุงหุ้นมาเพื่อจะบอกว่าหุ้นจะตกหรือมีการอ่อนตัวลง โดยหลักยังมั่นใจว่าเศรษฐกิจของไทยมีความแข็งแกร่ง และสามารถรับมือกับวิกฤตการเงินยุโรปได้ เพียงแต่จุดประสงค์ตั้งกองทุนนี้เพื่อเตรียมความพร้อมกับสถานการณ์ที่ไม่รู้ว่าข้างหน้าจะเกิดอะไรขึ้นมากกว่า ไม่ใช่ตั้งกองทุนไม่ทันต่อสถานการณ์ และตลาดหุ้นก็ได้รับความเสียหายไปแล้ว” นายกิตติรัตน์ กล่าว
สำหรับขนาดของกองทุนก็ยังไม่อยากให้รายละเอียดมาก เพียงแต่อยากบอกว่าการร่วมมือครั้งนี้แตกต่างจากที่ทำเมื่อปี 2545 มาก ที่มีขนาดกองทุนประมาณ 1 หมื่นล้านบาท เนื่องจากตอนนี้สภาพเศรษฐกิจของไทยดีกว่าช่วงนั้นมาก และสถาบันการเงินก็มีสภาพคล่องที่ดีเพียงพอ 
อย่างไรก็ตาม ขณะนี้ยังไม่เห็นสัญญาณอะไรที่ต้องใช้กองทุนพยุงหุ้น เพียงแต่เป็นเรื่องที่เราควรติดตามวิกฤตการเงินยุโรปอย่างใกล้ชิดก่อน และเตรียมความพร้อมไว้เท่านั้น
ทางด้านการลงทุนในตลาดหุ้น หลายตลาดปรับตัวขึ้น เพราะคาดหวังว่าที่ประชุมของธนาคารกลางสหรัฐ (เฟด) จะมีมาตรการอะไรออกมากระตุ้นเศรษฐกิจโลกและช่วยเหลือยุโรป แต่ตลาดหุ้นไทยแกว่งตัวบวกและลบแคบๆ สุดท้ายดัชนีปิดที่ 1,173.24 จุด เพิ่มขึ้นเพียง 0.15 จุด มูลค่าการซื้อขายเบาบาง 20,306.52 ล้านบาท แต่ต่างชาติกลับมาซื้อเล็กน้อย 20 ล้านบาท และซื้อตราสารหนี้ไทยกว่า 5,677 ล้านบาท
มาร์เก็ตติง กล่าวว่า แนวโน้มตลาดหุ้นไทยมีโอกาสอ่อนตัวลงหลังหมดข่าวดี และมีโอกาสที่ดัชนีจะลงไปทดสอบแถว 1,100 จุดอีกครั้ง